News Update: World Bank หั่นเป้า GDP โลก เหลือ 2.9% คาดไทยโต 2.9% เตือนความเสี่ยง “Stagflation” เศรษฐกิจซบเซาท่ามกลางเงินเฟ้อในระดับสูง - FINNOMENA
World Bank หั่นคาดการณ์ GDP โลก เหลือโตเพียง 2.9% เตือนความเสี่ยง “Stagflation” ช่วงเวลาที่เศรษฐกิจซบเซาท่ามกลางภาวะเงินเฟ้อพุ่งสูงเหมือนที่เคยเกิดขึ้นในช่วงทศวรรษ 1970
8 มิ.ย. 2565

World Bank หั่นคาดการณ์ GDP โลก เหลือโตเพียง 2.9% เตือนความเสี่ยง “Stagflation” ช่วงเวลาที่เศรษฐกิจซบเซาท่ามกลางภาวะเงินเฟ้อพุ่งสูงเหมือนที่เคยเกิดขึ้นในช่วงทศวรรษ 1970
ในรายงานฉบับล่าสุดที่เผยแพร่เมื่อวันอังคาร (7 มิ.ย.) World Bank ปรับลดเป้า GDP โลกในปีนี้เหลือโต 2.9% จาก 5.7% ในปี 2021 และต่ำกว่าคาดการณ์เมื่อเดือน ม.ค. ที่คาดว่าจะโต 4.1%
World Bank คาดการณ์ว่าการเติบโตในปี 2023 ยาวไปจนถึงปี 2024 จะอยู่ที่ระดับ 3% โดยเศรษฐกิจส่วนใหญ่จะยังคงมีอัตราเงินเฟ้อที่สูงกว่าระดับเป้าหมาย พร้อมย้ำความเสี่ยงภาวะ “Stagflation”
“สงครามในยูเครน การล็อกดาวน์ในจีน การหยุดชะงักของซัพพลายเชน และความเสี่ยงภาวะเศรษฐกิจถดถอย กำลังส่งผลต่อการเติบโตของเศรษฐกิจโลก ภาวะเศรษฐกิจถดถอยกลายเป็นเรื่องที่ยากจะหลีกเลี่ยงสำหรับหลายประเทศ” เดวิด มัลพาส ประธาน World Bank กล่าว
คาดการณ์การเติบโตของเศรษฐกิจประเทศต่างๆ ในปี 2022 (เทียบกับปี 2021)
➢ สหรัฐฯ: 2.5% (จาก 5.7%)
➢ จีน: 4.3% (จาก 8.1%)
➢ กลุ่มประเทศที่ใช้สกุลเงินยูโร: 2.5% (จาก 5.4%)
➢ กลุ่มประเทศพัฒนาแล้ว: 2.6% (จาก 5.1%)
➢ กลุ่มประเทศกำลังพัฒนาและเศรษฐกิจเกิดใหม่: 3.4% (จาก 6.6%)
➢ ไทย: 2.9% (จาก 1.6%)
World Bank ตั้งข้อสังเกตว่า สิ่งที่เกิดขึ้นในตอนนี้ ทั้งเงินเฟ้อในระดับสูง การเติบโตที่อ่อนแอ ความไม่แน่นอนในฝั่งอุปทาน และความเปราะบางที่ประเทศเศรษฐกิจเกิดใหม่ต้องเผชิญกับการเข้มงวดนโยบายการเงิน คล้ายคลึงกับช่วงทศวรรษ 1970
โดยในช่วงทศวรรษ 1970 เป็นช่วงที่เศรษฐกิจซบเซาอย่างรุนแรง จนประเทศเศรษฐกิจที่พัฒนาแล้วต้องขึ้นดอกเบี้ยในระดับสูง ทำให้เกิดวิกฤติการเงินมากมายในตลาดเกิดใหม่และประเทศกำลังพัฒนา
อย่างไรก็ตาม ก็มีข้อแตกต่างจากในอดีตหลายอย่าง เช่น เงินดอลลาร์สหรัฐที่แข็งค่า ราคาน้ำมันที่ต่ำกว่าในอดีต และงบดุลของสถาบันการเงินรายใหญ่ที่แข็งแกร่ง
เพื่อหลีกเลี่ยงประวัติศาสตร์ซ้ำรอย World Bank เรียกร้องให้ผู้กำหนดนโยบายประสานความช่วยเหลือแก่ยูเครน จัดการกับราคาน้ำมันและอาหารที่เพิ่มขึ้นอย่างรวดเร็ว รวมถึงตั้งโปรแกรมบรรเทาหนี้สำหรับประเทศกำลังพัฒนา
สำหรับประเทศไทย World Bank คาดการณ์ว่า GDP ในปีนี้ จะโตอยู่ที่ 2.9% ต่ำกว่าคาดการณ์เมื่อเดือน ม.ค. ที่คาดว่าจะโต 3.9% แต่เพิ่มขึ้นจากระดับ 1.6% ในปี 2021 โดยคาดการณ์ว่าเศรษฐกิจจะโต 4.3% สำหรับปี 2023 และ 3.9% สำหรับปี 2024
อ้างอิง: https://www.cnbc.com/2022/06/07/world-bank-cuts-global-growth-outlook-and-warns-of-70s-stagflation.html 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
Stagflation
World Bank
เศรษฐกิจถดถอย
เศรษฐกิจโลก
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA